Suid Afrikaanse Nuus Thread - Page 115 - Stormfront
Page 115 of 226 « First < 15 65 101 102 103 104 105 106 107 108 109 110 111 112 113 114 115 116 117 118 119 120 121 122 123 124 125 126 127 128 129 165 215 > Last »
10-18-2006, 06:14 AM #1141
OOS-KAAP: Motoriste loop erg deur onder geweld
PORT ELIZABETH. – Daar heers al groter kommer oor die veiligheid van motoriste weens klipgooiery en ander misdade op Victoriarylaan tussen Walmer en Walmer Township
Mnr. Fred Stemmett het Sondagmiddag die jongste slagoffer geword toe hy in sy motor van Sardiniabaai na Walmer onderweg was en ’n groep van vyf mans hom met klippe bestook het.
“Dit het skielik gelyk of dit rotse reën. Toe ek voor ’n spoedwal in die pad begin stadiger ry, het die vyf gelyk begin klippe gooi.”
Die mans het glo daarna by ’n erf in Walmer Township ingehardloop. “Ek het stilgehou en hulle geroep. Hulle het na my gekyk en stadig nader beweeg. Ek het toe besluit om eerder polisie toe te gaan.”
Volgens Stemmett het sy bure ook Sondag onder dieselfde groep deurgeloop.
“My buurvrou en haar 15-jarige seun was in die motor. Hulle was nie so gelukkig soos ek nie. ’n Klip het die seun se gesig getref en hy was vol bloed. Die mans het ook met een van hul selfone weggekom.”
Volgens me. Donné Lucas van die Sardiniabaai-gemeenskapsforum is sy bewus van sowat vyf ander voorvalle van dié aard die afgelope maand en het sy self ook deurgeloop.
Volgens Lucas het ’n jong man glo verlede Vrydagoggend ’n vrou se motor op dié pad met ’n byl begin toetakel en probeer om haar handsak te steel. In ’n ander voorval is ’n man wie se motor op dié pad onklaar geraak het deur ’n groep mans met messe en skroewedraaiers gedreig en besteel.
’n Man en sy twee jong kinders was glo gelukkig om aan die dood te ontkom toe skote op hul motor, ook in Victoriarylaan, afgevuur is. “Een van die koeëls het die twee kinders net-net gemis.”
Me. Fundiswa Mbane, raadslid van wyk 4, het gesê sy het gister ’n vergadering met die hoof van die Oos-Kaapse polisie gehad om dié probleem te bespreek.
“Die Walmer-polisiekantoor is reeds besig om meer gereeld patrollies in dié gebied te doen. Ons beplan ook om volgende week ’n optog te hou uit protes teen dié soort misdaad.”
Me. Megan Hope, ’n voormalige inwoner van Lovemorepark, raai motoriste wat dié pad gebruik aan om altyd te verseker dat daar ’n manier is om uit só ’n situasie te ontsnap. “Los altyd genoeg spasie tussen jou motor en die motor voor jou sodat jy, wanneer jy bedreig word, kan wegjaag.”
Stemmett glo dat dié pad gesluit behoort te word tot iemand iets aan die veiligheid van dié gebied gedoen het.
Die polisie se reaksie op alles? “Ons is bewus van die probleem,” het insp. Hazel Mqala gister gereageer.
10-18-2006, 06:17 AM #1142
Bankrot Pretoria-skool sluit skielik sy deure
Die skopkoning Naas Botha is een van verskeie ouers in Pretoria wat woedend en teleurgesteld is nadat die private skool wat een van sy dogters bygewoon het, skielik gesluit het.
Die Skills for Life Academy is verlede jaar gestig en het sowat 100 leerlinge met hiperaktiwiteit en aandagafleibaarheid-sindroom geakkommodeer.
Die skool is verlede week finaal gelikwideer en ouers is Vrydag per SMS daaroor ingelig.
Talle ouers het gister hul misnoeë teenoor Beeld uitgespreek en gesê hulle weet nie waarheen om nou met hul kinders te gaan nie.
En dit boonop drie weke voor die eksamen sou begin.
’n Noodvergadering is eergister met die ouers belê waartydens die likwidateurs gesê het hulle moet R830 000 betaal of die skool sluit onmiddellik.
Een van die ouers wat anoniem wil bly, het gesê dit was verskriklik om te sien hoe ontsteld die kinders was toe hulle hul laaste persoonlik besittings gaan verwyder het. Sy het gesê die skool se finansiële probleme maak nie sin nie, aangesien skoolgeld sowat R2 350 per maand beloop het.
In Junie is ouers ook oor “kontantvloeiprobleme” ingelig en ’n beroep is op elkeen gedoen om ’n verdere R5 000 te betaal om die skool te “red”.
Mnr. Riaan du Preez, pa van Stefan, ’n gr. 7-leerling, het gesê die skool se sluiting is verpletterend. “My seun het gister heeldag net Playstation gespeel. Ons is in die duister oor waarheen om nou met hom te gaan. Hy moet volgende jaar hoërskool toe. Ons weet ook nie of ons enigsins ’n sertifikaat uit die skool of departement gaan kry nie.”
Botha was gister ook nie in sy noppies met die toedrag van sake nie. Sy dogter, Kyla, was ’n leerling aan die skool. “Ek is bitter teleurgesteld. Waar ons kon, het ons met projekte gehelp om geld vir die skool in te samel. Ek kan my nie uitlaat oor hoe die skool bestuur is nie, ek weet net dat die kinders baie swaar kry omdat dié skool regtig vir hulle ’n fantastiese uitkoms gebied het.”
Me. Esmé Taljaard, eienares van die skool, het gesê die skool is gelikwideer omdat die uitgawes per maand meer as die inkomste was. Volgens haar het die ouers geweet van die finansiële dilemma en net 40% het in Junie gereageer op ’n beroep om ’n verdere heffing van R5 000 te betaal.
“Ek is nie ’n finansiële kundige nie en het net ’n passie gehad om die kinders te help. My eie kind wat in die skool was, het nou nie ’n heenkome nie.”
Volgens Taljaard is daar nie rojaal by die skool gelewe nie. Die grootste uitgawes was salarisse vir die 17 onderwysers en die huur van die perseel. Die skool het ’n huurkontrak vir twee jaar gehad wat einde Desember sou verstryk. Volgens Taljaard was die huur aanvanklik R20 000 per maand en het dit tot meer as R50 000 gegroei wat verder tot die geldelike probleme gelei het.
Taljaard het verduidelik dat ’n advieskomitee bestaande uit 13 lede, wat ouers ingesluit het, vir die finansiële bestuur van die skool verantwoordelik was.
Sy het gesê gesprekke is met die Gautengse onderwysdepartement aan die gang om te kyk of vorderingsertifikate aan die leerlinge uitgereik kan word.
10-18-2006, 06:19 AM #1143
Misdaad neem af, sê Nqakula
Kaapstad. – Misdaad in Suid-Afrika is besig om af te neem ondanks mense se persoonlike ervarings, het mnr. Charles Nqakula, minister van veiligheid en sekuriteit, gister in die parlement gesê.
Nqakula het op verskeie ledeverklarings gereageer waarin opposisiepartye, onder meer die DA en die IVP, hul ontevredenheid met die skynbaar hoë vlakke van misdaad uitgespreek het.
“Ons (die regering) aanvaar daar bestaan kommer oor die vlakke van misdaad. Dit is egter nie korrek om te sê misdaadvlakke neem toe nie. Dit is besig om te daal!” het Nqakula tot luidkeelse gehekel uit opposisiebanke gesê.
Wat wel gebeur het, gee die minister toe, is dat die teiken wat gestel is – om kontakmisdade met tussen 7% en 10% te laat afneem – in die geval van moord, verkragting en onsedelike aanranding nie bereik is nie.
Hy het nietemin gesê hy glo dinge gaan in die toekoms verbeter omdat polisielede deesdae beter opleiding ontvang en omdat gevorderde tegnologie ingespan word om misdadigers vas te trek.
Volgens Nqakula het die polisie tussen 15 Julie en 15 September vanjaar 385 arrestasies uitgevoer wat met meer as 600 gevalle van ernstige en geweldmisdaad verband hou.
Met verwysing na die onlangse onthulling deur die onafhanklike klagtedirektoraat (OKD) dat hy die afgelope jaar verkragtingklagte teen 22 polisielede ontvang het, het me. Dianne Kohler Barnard, DA-veiligheidswoordvoerder, gesê “sulke skokkende syfers ondermyn nog verder die publiek se vertroue in die polisie”.
“Wat egter net so walglik is, is dat hierdie polisielede deur hul makkers beskerm word. Só is nie een van hulle tot dusver aangekla of verhoor nie.”
Kohler Barnard het ’n beroep op die minister gedoen om dié “skandelike situasie dringend te ondersoek”.
Nqakula het gesê hy stem ten volle saam met die DA dat daar teen sulke polisielede opgetree moet word.
“Polisielede wat optree op die manier wat jy (Kohler Barnard) beskryf het, hoort nie in die SAPD nie.
“Die OKD is besig om hierdie sake te ondersoek en ons sal teen dié lede optree sodra hul skuld bewys word,” het Nqakula gesê.
Kort daarna het mnr. Ngconde Balfour, minister van korrektiewe dienste, sy departement se hulp aangebied met die belofte dat hy vir sulke polisielede plek in sy “oorvol tronke” sal maak.
Mnr. Velaphi Ndlovu van die IVP het intussen gesê dat die “ganse strafregstelsel misluk het” en dat misdaad nou ’n duidelike gevaar vir die “ontluikende demokrasie” inhou.
Hy het voorgestel dat die regering sy “gesentraliseerde polisiëringstelsel” onmiddellik moet laat vaar en sommer hulp uit die buiteland moet aanvra.
10-18-2006, 02:54 PM #1144
TV-man se vrou brand dood in veldvuur
'n Voormalige radio- en TV-man se vrou het doodgebrand toe 'n veldbrand gisteraand buite beheer geraak het.
Mev. Madelein Engelbrecht, vrou van Willem Engelbrecht, was saam met 'n groep mense om 'n bosvuur toe 'n veldbrand gisteraand omstreeks 19:00 by Dewagendrift, noordoos van Pretoria, uitgebreek het.
Volgens insp. Paul Ramaloko het die groep probeer om die brand te blus, maar die wind het gewaai en van rigting verander, berig Sapa.
"Die 41-jaige Engelbrecht is in die vlamme vasgekeer het doodgebrand," het Ramaloko gesê.
Die vier ander mense kon daarin slaag om weg te kom van die vlamme.
Volgens Ramaloko moet nog vasgestel word presies hoe die brand ontstaan het en 'n geregtelike doodsondersoek-dossier is geopen.
10-18-2006, 03:02 PM #1145
Laaste 400 wit boere in Zim van hul plase afgesit - Zimbabwe
HARARE. – Die uurglas loop leeg vir sowat 400 oorblywende wit Zimbabwiese boere wat hul grond binne 35 dae moet ontruim.
Die meeste van die boere het egter aangedui hulle gaan nie hul plase ontruim terwyl die land ernstige voedseltekorte ervaar nie.
Die parlement hier het onlangs nuwe wetgewing deurgevoer wat die uitsetting van die oorblywende boere van hul plase wettig. Hulle is al wat oorgebly het van die aanvanklike sowat 4 500 Zimbabwiese boere wat sedert 2000 stelselmatig van hulle plase afgedwing is.
Burgerlike organisasies het dié hernude uitsettings as etniese suiwering beskryf.
Die boere is aangesê om eergister teen middernag op te hou om hul grond te bewerk en het dan ’n maand om die plase te ontruim.
Hulle kan tot twee jaar tronkstraf óf ’n boete opgelê word indien hulle ná die spertyd nog op plase werk.
Die boere het aanvanklik beplan om ’n hofbevel teen die jongste uitsettings te kry, maar regskenners het gesê hulle kanse op sukses is baie skraal.
Mnr. Joseph Made, minister van landbou, het gesê die beslaglegging van grond is amper afgehandel en amptenare sal binnekort begin om grond onder te verdeel en vir herverdeling aan swart Zimbabwiërs beskikbaar stel. “Die probleem met dié mense (boere) is dat hulle dink die proses sal teruggedraai word as hulle huil,” het hy gesê.
Ingevolge die grondwetwysiging van 2005 is eienaarskap van alle plase wat aan wit boere behoort het, aan die staat oorgedra.
10-18-2006, 06:26 PM #1146
10 Jaar ná moord op sy kinders
Nelspruit. – Tien jaar agter tralies nadat hy sy twee kinders doodgeskiet het.
Dít is die vonnis wat regter Nico Coetzee gister aan sers. Flippie Venter (34) opgelê het nadat hy Maandag daaraan skuldig bevind is dat hy sy vierjarige seun, Janco, en vyfjarige dogter, Millize, koelbloedig met ’n R4-aanvalsgeweer doodgeskiet het.
Venter het aanvanklik skuld beken op die klagte teen hom, maar aangevoer dat hy niks van die voorval kan onthou nie.
Sy pleit is na onskuldig verander. Nadat sy vrou, Millie (33), deur die staat geroep is om te getuig, het die staat en die verdediging hul sake gesluit sonder om verdere getuies te roep.
Coetzee het tydens vonnisoplegging gesê Venter het “willens en wetens opgetree” toe hy sy kinders doodgeskiet en sy vrou gewond het.
Oor sy verweer dat hy (Venter) nie die voorval kan onthou nie, het Coetzee gesê hy het geweet wat hy doen, maar dat sy brein die voorval eerder onderdruk.
Terwyl hy ter strafversagting getuig het, het Venter hartverskeurend begin huil. “Ek wil net by die graf staan en met hulle gesels en sê ek is jammer oor wat ek gedoen het, maar ek weet nie wat ek gedoen het nie,” het hy gesê.
Hy het erken hy was onwettig in besit van die geweer, wat hy in skyfskiet-kompetisies gebruik het.
Hy het egter die skuld op die weermag gepak omdat die weermag dit sonder ’n permit aan hom uitgereik het.
Hy het die media blameer vir die verbrokkeling van sy huwelik.
“Toe sy die berigte oor die Burundi-saak lees, het dit haar negatief gemaak.”
Venter staan in Burundi, waar hy deel van die Suid-Afrikaanse vredesmagte was, tereg op ’n klag van verkragting van en moord op ’n 14-jarige meisie.
Venter het benewens die moord op sy twee kinders tereggestaan op ’n klag van aanranding van sy huiswerker, poging tot moord op sy vrou en twee klagte wat verband hou met die onwettige besit van die vuurwapen en ammunisie.
Hy is tot 15 jaar (waarvan vyf jaar opgeskort is) tronkstraf gevonnis weens die moord op sy dogter, 10 jaar weens die moord op sy seun en 8 jaar weens die poging tot moord op sy vrou. Op die aanrandingklag is hy gewaarsku en ontslaan en weens die onwettige besit van die wapen en ammunisie is hy tot 18 maande tronkstraf gevonnis.
Coetzee het gelas al die vonnisse moet gelyklopend uitgedien word.
Adv. Eric van der Merwe, staatsaanklaer, was sigbaar ontsteld oor die vonnis, maar wou hom nie daaroor uitlaat nie.
Venter het op 26 April, nadat hy by ’n werkfunksie dronk geword het, in ’n stryery met sy vrou betrokke geraak. Hy het sy R4-geweer gevat en Janco in die huis doodgeskiet.
Hy het daarna sy vrou in die kombuis gekry en die wapen op haar gerig. Toe sy dit gryp, het Venter haar in die maag geskiet.
Millize het gillend by die kombuisdeur uitgevlug. Venter het haar deur die agterdeur in die rug geskiet.
10-18-2006, 06:30 PM #1147
‘Misdaadprobleem kan nie wag tot 2010’
Misdaad ís ’n probleem in Suid-Afrika en die land kan nie tot 2010 wag om dit vas te vat nie.
Só het mnr. Danny Jordaan, uitvoerende hoof van die plaaslike organiseringskomitee vir die Wêreldbeker-sokkertoernooi in 2010, gister op ’n mediakonferensie in Sandton gesê.
“Misdaad is ’n probleem wat elke Suid-Afrikaner raak en moet onmiddellik aandag kry. Ons kan nie wag tot 2010 om dié probleem vas te vat nie. Ons het reeds 11 groot internasionale byeenkomste in Suid-Afrika aangebied en almal het sonder voorval verloop omdat die veiligheidsmaatreëls goed was. Dít sal ook die geval in 2010 wees,” het hy gesê.
Werk aan al die stadions wat vir die dié toernooi gebruik gaan word, sal glo in Januarie volstoom begin.
Mnr. Irvin Khoza, komiteevoorsitter, het gesê hy glo die negatiewe publisiteit wat die komitee in die buiteland kry, is gegrond op die feit dat die wêreld meen Afrika het nie die vermoë om dinge reg te doen nie. “Dit is vir ons ’n groot uitdaging om dié kritici verkeerd te bewys, maar Suid-Afrika het reeds ver gevorder met die beplanning van die toernooi.”
Volgens Khoza is sy komitee al verder met die beplanning as wat die geval in die ooreenstemmende tyd in Duitsland was.
Vyf nuwe stadions sal in onderskeidelik Durban, Kaapstad, Port Elizabeth, Nelspruit en Polokwane gebou word.
Jordaan het gesê die beplanning van die stadions is reeds gedoen en werk het reeds in Durban en Port Elizabeth begin. “(Mnr.) Trevor Manuel, minister van finansies, sal volgende week ’n aankondiging maak oor die begroting vir dié stadions en ook die infrastruktuur wat verbeter moet word.”
Dié sokkerbaas het gesê die tekort aan sement in Suid-Afrika sal nie verhinder dat die werk aan die stadions in Januarie begin nie. “Die konstruksiemaatskappye het ons die versekering gegee dit is nie ’n probleem nie omdat hulle reeds daarvoor beplan het,” het Jordaan gesê.
Die kosteskatting om die gasheer van die Wêreldbeker-toernooi te word, het intussen na R12 miljard gestyg.
Die verbetering en bou van nuwe stadions beloop sowat R8,3 miljard, vervoer R3,7 miljard en R400 miljoen sal gebruik word om uitsaaigeriewe te verbeter. In die boddokument is al dié uitgawes op net R2,3 miljard bereken.
“In die boddokument het ons nie begroot vir nuwe stadions nie en ons sou bestaande rugbystadions gebruik het. Dít sal egter nie ’n nalatenskap vir sokker wees nie. Daar is dus besluit om vyf nuwe sokkerstadions te bou,” het Jordaan gesê.
Khoza het gesê die voorlopige datums vir die toernooi in 2010 is Junie/Julie.
“Die finale besluit (daaroor) sal deur die Internasionale Sokkerfederasie (Fifa) geneem word. Fifa het reeds die weerpatroon in Suid-Afrika oor die afgelope vyf jaar aangevra. Daar sal veral na gebiede soos Kaapstad gekyk word, waar dit in dié tyd reën,” het Khoza gesê.
10-18-2006, 06:33 PM #1148
Uitblinker hang haar met tuinslang aan boom op
Vanderbijlpark. – ’n “Stil” akademiese uitblinker in gr. 8 aan die Hoërskool Transvalia het selfmoord gepleeg deur haar met ’n tuinslang aan ’n boom in die agterplaas van haar ma se huis op te hang.
Me. Marie Potgieter, ouma van Roxzanne Greyling (14), het eergistermiddag op haar kleindogter se lyk afgekom.
Volgens supt. Maria Mazibuko, woordvoerder van die polisie aan die Vaal-Rand, het Roxzanne se ouma haar die middag by die skool gaan haal en by haar en haar ma, Estelle, se huis in Herman Eksteen in SW2 afgelaai.
Kort daarna het Roxzanne glo agtergekom die huis is gesluit en dat sy nie ’n sleutel het nie.
“Sy het vir haar ouma ’n SMS gestuur dat sy uitgesluit is,” het Mazibuko gesê.
Potgieter het glo ’n SMS aan Roxzanne teruggestuur waarin sy haar kleindogter vra om haar fiets te vat en die sleutel by haar te kom haal.
Sy woon glo nie ver daarvandaan nie.
Toe Roxzanne nie opdaag nie, het Potgieter onraad vermoed en gaan kyk waar haar kleindogter is.
Roxzanne het aan ’n tuinslang aan ’n boom gehang.
Beeld verneem Potgieter is só getraumatiseer dat sy in ’n plaaslike hospitaal opgeneem is.
Mnr. Roelof Oosthuizen, skoolhoof, het gister gesê Roxzanne was “stil” en soms teruggetrokke, maar het op akademiese gebied uitgeblink.
“Dis ’n groot skok vir die skool,” het hy bygevoeg.
’n Berader wat heeltyds in diens van die skool is, het gister aan Beeld gesê daar is geen aanduiding waarom Roxzanne sou selfmoord pleeg nie.
Sy het wel ’n briefie agtergelaat, maar dit was aan ’n vriend van haar gerig.
Al wat in die briefie gestaan het, was “Babe, I love you”, het sy gesê.
Me. Maurita Hattingh, onderwyseres by die skool, het gister gesê Roxzanne was “ ’n lang, pragtige kind” wat verlede Donderdag vir die eerste keer by ’n netbaloefening opgedaag het.
“Ek was so opgewonde daaroor, want ek het geweet nou het ons iemand wat kan doel speel vir die span.”
Sy het gesê Roxzanne was altyd stil, maar het die afgelope paar weke byna ’n persoonlikheidsverandering ondergaan.
Volgens Hattingh was dit asof Roxzanne meer toeganklik geraak het.
Twee predikante en verskeie beraders het gister met getraumatiseerde leerlinge gepraat.
Van Roxzanne se klasmaats is huis toe gestuur.
Mnr. Freddie Greyling, Roxzanne se pa, het gister verdwaas buite sy gewese vrou se huis rondgestaan.
Hy was te getraumatiseer om met Beeld te praat.
Dit is die tweede hoërskoolleerling wat die afgelope maand in dié dorp selfmoord pleeg. Anneke Joubert (17), ’n leerling in gr. 11 aan die Hoërskool Driehoek, het haar op 6 Oktober by haar ouerhuis opgehang.
10-18-2006, 06:35 PM #1149
Duisende kom betoog in Potch
Potchefstroom. – Duisende mense, sommige van heinde en verre, sal na verwagting vanmiddag na die kantoor van mnr. Maphetle Maphetle, uitvoerende burgemeester, opruk in protes teen die voorgenome verandering van dié stad se naam na Tlokwe.
Beswaardes van so ver as Ellisras het aangedui hulle kom spesiaal om aan die optog deel te neem, het mnr. Bertus le Roux, organiseerder, gesê. Dr. Pieter Mulder, leier van die VF+ en jare lange inwoner van Potchefstroom, kom saam met verskeie ander parlementslede van verskillende partye spesiaal van Kaapstad af om ook te betoog.
Die massa-optog word in samewerking met die studenteraad van die Noordwes-Universiteit se Puk-kampus gereël.
Groot getalle studente word verwag.
Verskeie plaaslike hoërskole se leerlingrade gaan ook aan die optog deelneem, het Le Roux gesê.
Mnr. Thabo Majoe, Maphetle se woordvoerder, het bevestig die burgemeester sal persoonlik ’n memorandum van mnr. Theo Venter, voorsitter van Aksie Potchefstroom, ’n komitee wat gestig is om die naamsverandering namens alle partye te beveg, ontvang.
Die optog begin om 15:00 by die trimpark langs die Mooirivier. Pieter Smith, bekende sanger en oud-Potchefstromer, sal vooraf ’n paar liedjies sing, het Le Roux gesê.
10-19-2006, 02:28 AM #1150
Moordklag teen boer nadat leeu werker se lewe eis
Zeerust. – ’n Boer van dié omgewing is gister weens moord in hegtenis geneem ná die dood van ’n kontrakwerker wat op sy plaas deur ’n leeu aangeval is.
Mnr. Hugo Ras is op eie verantwoordelikheid vrygelaat nadat hy vlugtig in die plaaslike landdroshof verskyn het, het sr.supt. Pieter du Plessis, polisiewoordvoerder in Noordwes, gesê.
Ras se inhegtenisneming spruit uit ’n voorval in Augustus verlede jaar waarin mnr. Petrus Bushy Malgas (42) se nek deur ’n hou van ’n leeu se poot gebreek is.
Malgas het vir ’n maatskappy gewerk wat gehuur is om ’n toegeslikte gronddam op Ras se Rietfontein-jagplaas skoon te maak.
Hy en sy kollegas was dié betrokke middag op pad na hul slaapplek toe hy glo agterkom hy het ’n stuk vleis wat hy as deel van sy “rantsoene” ontvang het, by die dam vergeet.
Volgens Du Plessis was Malgas op pad terug na die dam toe sy kollegas leeus gesien en hom gewaarsku het.
Hy het glo omgedraai en na hulle begin terughardloop, maar gegly en geval.
Een van twee leeumannetjies het hom met ’n voorpoot geklap. Hy is op slag dood. ’n Lykskouing het gewys sy nek is gebreek.
Die polisie het ’n geregtelike ondersoek na die voorval gedoen en op grond van inligting en getuienis besluit om Ras van moord aan te kla, het Du Plessis gesê.
Mnr. Faan Coetzee van die prokureursfirma Hofmeyer, Herbstein en Gihwala, het gesê moord is wanneer iemand opsetlik doodgemaak word. Dit sluit in as iemand redelikerwys kon voorsien dat ’n persoon in sekere omstandighede of weens ’n sekere handeling kan doodgaan. Dis anders as strafbare manslag waar nalatigheid ter sprake is by ’n persoon se dood, het Coetzee gesê.
Ras kon teen druktyd nie vir kommentaar opgespoor word nie.